Οι Όρνιθες του Νίκου Καραθάνου, δυόμιση χρόνια μετά την πρεμιέρα τους, συνεχίζουν να πετούν ψηλά. Από την Επίδαυρο στην Αθήνα και από την Αθήνα στη Νέα Υόρκη, «τα πουλιά» της Στέγης του Ιδρύματος Ωνάση σκορπούν ενθουσιασμό στους θεατές όλου του κόσμου. Μπορεί να πέρασαν μήνες από το standing ovation που έλαβαν στη Νέα Υόρκη τον Μάιο του 2018 στο St. Ann’s Warehouse στο Μπρούκλιν, παραμένουν, όμως, στα highlights της χρονιάς. Το Vulture, το πολιτιστικό τμήμα του New York Magazine, συμπεριέλαβε την παράσταση στη 10άδα των καλύτερων παραγωγών που παίχτηκαν στην Αμερική το 2018.

Η κριτικός θεάτρου Sara Holdren περιγράφει: «Δεν είχα φανταστεί πόσο ανάγκη είχα να παρακολουθήσω μια τουρτομαχία μεταξύ ενός ματαιόδοξου θνητού και μιας θεότητας με τακούνια, ή με πόση ατόφια, παιδιάστικη χαρά θα χοροπηδούσα στην άκρη του καθίσματός μου ενώ μια ομάδα τρελαμένων, ημίγυμνων ηθοποιών κυνηγούσαν σε όλο το θέατρο ένα γιγαντιαίο μπαλόνι που φωσφόριζε στο σκοτάδι. Η εκδοχή του Νίκου Καραθάνου για την αριστοφανική κωμωδία, που μετρά σχεδόν 2.500 χρόνια ζωής, ταξίδεψε από τη Στέγη του Ιδρύματος Ωνάση στην Αθήνα και ήταν μια ψυχεδελική, ξεδιάντροπη/αδίσταχτη απόλαυση, μια καταϊδρωμένη γιορτή, που έκλεινε σατιρικά το μάτι στο διεφθαρμένο κυνήγι του ανθρώπου για την ευτυχία μέσα στο πανηγύρι. Έφυγα νιώθοντας πραγματικά ζαλισμένη, κάτι απολύτως φυσικό μετά από μια επίσκεψη στη χώρα της νεφελοκοκκυγίας.»

Οι Όρνιθες του Νίκου Καραθάνου με τον εξαιρετικό θίασο πουλιών αποτελούν μία από τις πάνω από 50 ελληνικές παραγωγές θεάτρου, χορού και μουσικής της Στέγης του Ιδρύματος Ωνάση που έχουν ήδη ταξιδέψει εκτός Ελλάδας. Η Στέγη, έχοντας εξαρχής ως βασικό άξονα την εξαγωγή του σύγχρονου ελληνικού πολιτισμού και την υποστήριξη Ελλήνων δημιουργών, συνεχίζει την εκτός των συνόρων δράση της.

Η νέα επιδοκιμασία για τους Όρνιθες αποτελεί συνέχεια των διθυραμβικών κριτικών που προηγήθηκαν για την παράσταση τον Μάιο:

«Τέτοιο διονυσιασμό που δυναμιτίζει ολόκληρο το θέατρο έχουν να δουν οι Νεοϋορκέζοι από την εποχή της ακμής του καινοτόμου Living Theater στα '60s. […] Δεν είναι ακριβώς όμορφο, αλλά σκληρό και υπνωτιστικό, αρχέγονο και, ταυτόχρονα, αιθέριο. Είναι η μελωδία της γήινης ύπαρξης, με όλες τις μυστηριώδεις ερεθιστικές υποσχέσεις να περιμένουν την εκπλήρωση και τη ματαίωσή τους.»

The New York Times, Ben Brantley, 6-5-2018

«Η άγρια αναβίωση των Ορνίθων από τον Νίκο Καραθάνο είναι τόσο φρέσκια, τόσο επίκαιρη, σαν να γράφτηκε σήμερα… Δεν θα μπορούσατε να βρείτε έναν πιο διασκεδαστικό ελληνικό Χορό. Η σκηνοθεσία του Καραθάνου είναι μια θαυμάσια, δημιουργική σύνθεση του αρχαίου και του ποπ πολιτισμού. Ένα θέαμα του οποίου η αρχέγονη, οργιαστική ενέργεια ξεπερνά τις δύο χιλιετίες.»

Theater Pizzazz, Carol Rocamora, 9-5-2018

«Είναι μια ιστορία τόσο παλιά όσο η ανθρωπότητα, πέρα από κάθε πολιτισμό: η αναζήτηση του ανθρώπου για ένα υψηλότερο επίπεδο της ύπαρξης. Ο θίασος του Νίκου Καραθάνου έρχεται από την Αθήνα και φέρνει στο αμερικανικό κοινό ένα κλουβί στην αυθεντική γλώσσα του. Η παραγωγή εμποτίζει το αρχαίο κείμενο του Αριστοφάνη με μια ενέργεια που είναι και σύγχρονη και άχρονη. Η εκδοχή του Καραθάνου είναι ένα υπέροχα επεξεργασμένο κομμάτι του θεάτρου. Είναι τόσο ελληνικό που γίνεται καθολικό.»

Exeunt Magazine, Ran Xia, 11-5-2018

«Οι Όρνιθες είναι ένα εορταστικό, σαρωτικό καρναβάλι των αισθήσεων.»

New York Magazine, 13-5-2018

Συντελεστές στην Αμερική

Μετάφραση: Γιάννης Αστερής

Σκηνοθεσία: Νίκος Καραθάνος

Διασκευή: Νίκος Καραθάνος, Γιάννης Αστερής

Σκηνικά & Κοστούμια: Έλλη Παπαγεωργακοπούλου

Μουσική: Άγγελος Τριανταφύλλου

Φωτισμοί: Σίμος Σαρκετζής

Κίνηση: Amalia Bennett

Ο θίασος: Μαρία Διακοπαναγιώτου, Βασιλική Δρίβα, Νίκος Καραθάνος, Έμιλυ Κολιανδρή, Έκτορας Λιάτσος, Χρήστος Λούλης, Γρηγορία Μεθενίτη, Amalia Bennett, Κώστας Μπερικόπουλος, Κωνσταντίνος Μπιμπής, Φοίβος Ριμένας, Μιχάλης Σαράντης, Γιάννης Σεβδικαλής, Άρης Σερβετάλης, Έλενα Τοπαλίδου, Μαρίσσα Τριανταφυλλίδου, Άγγελος Τριανταφύλλου, Χάρης Φραγκούλης, Γαλήνη Χατζηπασχάλη

Παίζουν ζωντανά οι μουσικοί: Σοφία Ευκλείδου, Μιχάλης Καταχανάς, Δημήτρης Κλωνής, Βασίλης Παναγιωτόπουλος, Δημήτρης Τίγκας

Βοηθός σκηνοθέτης: Μαρίσσα Τριανταφυλλίδου / Βοηθός σκηνοθέτη: Ιωάννα Μπιτούνη / Βοηθοί σκηνογράφου: Δημήτρης Αγγέλης, Ευαγγελία Θεριανού, Μυρτώ Κοσμοπούλου, Μυρτώ Λάμπρου / Βοηθός μουσικής: Βασίλης Παναγιωτόπουλος / Βοηθοί παραγωγής: Πάνος Σβολάκης, Τζέλα Χριστοπούλου / Hair Design: Χρόνης Τζήμος / Μακιγιάζ: Αλεξάνδρα Μυτά / Ειδικές κατασκευές κοστουμιών: Δήμητρα Καίσαρη, Αφροδίτη Πουρνάρη / Επιδιορθώσεις κοστουμιών: Λένα Παπαμιχαήλ / Κατασκευή δέντρων: Σωκράτης Παπαδόπουλος, Στέφανος Γραμμένος, Δάφνη Ηλιοπούλου / Κατασκευή σκηνικού: Lazaridis Scenic Studio / Ηχοληψία: Κωστής Παυλόπουλος / Υπεύθυνος σκηνής: Γιάννης Κρητικός / Μετάφραση στα αγγλικά: Ορφέας Απέργης

Το euronews είχε βρεθεί στην πρεμιέρα της παράστασης στη Νέα Υόρκη. Δείτε το σχετικό βίντεο: